Inspectoratul Școlar Județean (IȘJ) Cluj, în parteneriat cu Banca Națională a României, Sucursala Cluj (BNR Cluj) și Banca Comercială Română (BCR Cluj), a desfășurat în perioada 18-22 martie 2024, o serie de activități pe teme ale educației financiare adresate elevilor din unitățile de învățământ preuniversitar din județul Cluj, în contextul Săptămânii Mondiale a Banilor.
"Prezentările tematice realizate de către reprezentanții instituțiilor partenere i-au familiarizat pe elevii clujeni cu aspecte privind rolul băncii în societate și în economie, raportul cerere și ofertă, produsele și serviciile bancare (contul de plăți, creditul), raportul dintre venituri şi cheltuieli, buget, economisire, dar și instrumente și mijloace de plată (numerar, card, internet și online /mobile banking).", se arată într-un comunicat al IȘJ Cluj.
Potrivit aceluiași comunicat, prin intermediul vizitelor la sediile băncilor partenere, elevii clujeni au fost antrenați în activități de conștientizare, privind importanța educației financiare care se regăsește în multiple aspecte ale vieții cotidiene, având aplicabilitate imediată în zona deciziilor legate de bugetul personal și de raportul dintre venituri și cheltuieli.
Astfel, 1608 elevi din treisprezece unități de învățământ preunivesitar clujene, din 67 de clase, din mediul urban și mediul rural au fost implicați în activitățile dedicate Săptămânii Mondiale a Banilor. După cum ne-au informat reprezentanții IȘJ Cluj, școlile implicate în ediția 2024 a Săptămânii Mondiale a Banilor au fost: Colegiul Ortodox Mitropolitul Nicolae Colan Cluj-Napoca, Colegiul Național Pedagogic Gheorghe Lazăr, Cluj-Napoca, Liceul de Informatică Tiberiu Popoviciu, Cluj-Napoca, Colegiul Economic Iulian Pop Cluj-Napoca, Liceul Teoretic Dumitru Tăuțan Florești, Liceul Teoretic Eugen Pora Cluj-Napoca, Școala Gimnazială Octavian Goga Cluj-Napoca, Școala Gimnazială Ioan Bob Cluj-Napoca, Colegiul de Servicii în Turism Napoca Cluj-Napoca, Colegiul Național George Barițiu Cluj-Napoca, Colegiul Național Gheorghe Șincai Cluj-Napoca, Școala Gimnazială Constantin Brâncoveanu Baciu, Școala Gimnazială Ștefan Pascu Apahida.
Citând aceeași sursă, inspectorul școlar general al IȘJ Cluj, Marinela Marc, a subliniat importanța educației financiare a elevilor: "Desfășurarea unor activități de educație financiară în parteneriat cu BNR Cluj și BCR Cluj, în unitățile de învățământ din județul Cluj constituie o oportunitate pentru educația financiară a elevilor clujeni. Importanța educației financiare încă de la cele mai fragede vârste este din ce în ce mai evidentă, ea ajutând copiii să devină nisțe adulți responsabili din punct de vedere financiar. Copiii înțeleg importanța și valoarea banilor treptat, iar educația financiară de la vârste mici îi invață să fie cumpătați și echilibrați în cheltuirea banilor, făcând diferența între nevoi și dorințe, deprind noțiuni despre organizarea bugetului personal, bancă, dobândă, plan de economii, plan de investiții, având astfel toate șansele să devină antreprenori sau viitori economiști de succes, dar și să aibă, când vor fi adulți, o viață echilibrată și prosperă."